<classify> Samatta kwa sasa ni mwanasoka bora anayecheza Afrika, tuzo aliyopewa na Shirikisho la Soka Afrika CAF mwishoni mwa wiki iliyopita mjini Abuja, Nigeria. Akizungumza na gazeti hili jana, Mkwasa alisema uamuzi huo umetokana na kazi nzuri ya mshambuliaji huyo wa TP Mazembe ya Congo DR. Alisema Samatta ameitangaza Tanzania kimataifa hivyo atakuwa kocha wa ajabu asipompa nafasi hiyo kwani anaamini anastahili kuwaongoza wenziwe.Anastahili kuwa Nahodha wa Taifa Stars kuanzia sasa na ingawa tumekuwa na Nahodha ambaye anastahili kuendelea, lakini tumeona kitu pekee cha kumlipa Samatta kwa sasa ni kitambaa cha unahodha,alisema Mkwasa.Alisema Samatta atasaidiwa na John Bocco na Haroub atakuwa nahodha wa kikosi cha wachezaji wanaocheza nyumbani kwa ajili ya michuano ya kombe la mataifa Afrika kwa wachezaji wa ndani CHAN.Samatta alitwaa tuzo ya mwanasoka bora baada ya kupata kura 127 akimzidi kipa wa timu yake ya TP Mazembe Robert Kidiaba wa DRC aliyepata kura 88 na mshambuliaji wa Etoile du Sahel ya Tunisia na timu ya taifa ya Algeria, Baghdad Bounedjah akipata 63.Samatta anakuwa mchezaji wa kwanza Afrika Mashariki na Kati kushinda tuzo hiyo kubwa Afrika ambapo moja ya mafanikio yake ni kuipa Mazembe taji la tano la Ligi ya Mabingwa Afrika huku akiibuka mfungaji bora kwenye michuano hiyo baada ya kufunga mabao manane.Alijiunga na Mazembe mwaka 2011 akitokea Simba aliyoichezea kwa msimu mmoja. Kabla ya kujiunga Simba Samatta alicheza African Lyon, Mbagala Market. Alianza maisha yake ya soka katika timu ya mtaani Mbagala ya Kumbagulile FC.  <topic>: MICHEZO 